31975L0502
L 228/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА НА КОМИСИЯТА
от 25 юли 1975 година
за ограничаване на търговията със семена от ливадна метлица (Poa pratensis L.) до семена, които са официално сертифицирани като „базови семена“ или „сертифицирани семена“
(75/502/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива на Съвета от 14 юни 1966 г. относно търговията със семена от фуражни култури (1), последно изменена с Директива на Съвета от 11 декември 1973 г. (2), и по-специално член 3, параграф 3 от нея,
като има предвид, че упоменатата по-горе директива позволява търговията с базови семена, сертифицирани семена и търговски семена от ливадна метлица (Poa pratensis L.);
като има предвид, че член 3, параграф 3 от директивата позволява на Комисията да забрани търговията със семена, които не са официално сертифицирани като „базови семена“ или „сертифицирани семена“;
като има предвид, че понастоящем държавите-членки произвеждат достатъчно количество базови семена и сертифицирани семена, за да задоволят в рамките на Общността търсенето на семена от ливадна метлица (Poa pratensis L.) със семена от тези две категории;
като има предвид, че поради това е целесъобразно да не се допуска търговията с ливадна метлица, след като са използвани запасите, произтичащи от съществуващите условия на производство;
като има предвид, че предвидените в настоящата директива мерки са в съответствие със становището на Постоянния комитет по семена и посадъчен материал за земеделие, градинарство и горско стопанство,
ПРИЕ НАСТОЯЩАТА ДИРЕКТИВА:
Член 1
Държавите-членки предвиждат, считано от 1 юли 1976 г., да не бъде разрешено семената за ливадна метлица (Poa pratensis L.) да могат да бъдат търгувани, освен ако са официално сертифицирани като „базови семена“ или като „сертифицирани семена“.
Член 2
Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива, преди 1 юли 1976 г. Те незабавно информират Комисията за това.
Член 3
Адресати на настоящата директива са държавите-членки.
Съставено в Брюксел на 25 юли 1975 година.